Gavman mas noken ronwe long ol hevi bilong papagraun bilong ol risis eria na maining kampani na mas sanap na karim hevi bilong na tok ol memba bilong palamen mas sapotim Kondra Bill long givim luksave go bek long papagraun.
Memba bilong Bulolo Sam Basil long aste i mekim dispela toktok long tok tenkyu long Mineral Risos Atoriti i holim miting mekim reviu long Mineral Polisi.Dispela miting kamap long tripela rijen long kantri na bai pinis long Mosbi long dispela wik Fraide.
Mista Basil i tok ol bikpela toktok i kamap long dispela miting namel long papagraun na stekholda na gavman mas lukluk long wanem samting MRA bai mekim. Mista Basil i tok gavman i mas makim ol pipel na karim hevi na wari bilong ol papagraun.
Em tok planti taim gavman save les long harim hevi bilong papagraun na save ronwe na ol papagraun i no save kisim gutpela sevis long ol risos bilong ol. Mista Basil i tok, sapos Kondra Bill i kamap lo bai givim bikpela sans go long ol papgraun long kisim sevis long ol risos bilong ol “Long Septemba 2011, Minista bilong Maining Byron Chan i bin sapotim Boka Kondra bil tasol ol maining kampani i putim presa long Praim Minista O’Neill long go insait na rausim dispela bil.” Mista Basil i tok. Mista Basil i tok bikpela bilien i nau kamap long ol maining na ol arapela risos.
Em i tok olgeta memba bilong palamen wantaim ol stekholda mas sapotim Boka Kondra Bill na kamapim lo na givim bikpela sevis go bek long ol papagraun. Mista Basil i tok sampela senis long Minerel Polisi we bai kamap nau long dispela miting em i hat wok bilong ol papagraun na ol komyuniti bilong risos eria we kisim bagrap long wok maining. Depiuti Oposisen lida i tok i gat bikpela hevi stap long manining na rios namel long papagraun, divelopa, provinsel gavman na nesnel gavman.
Dispela polisi riviu em bai helpim long daunim dispela ol hevi stap long pelataim. Mista Basil i tok MRA long polisi mas lukluk long; papagraun kampani holim Eksploresen Laisens,papagraun mas holim hap bilong wanem gavman bai holim long maining eria,mas tok nogat long gavman plen long kisim 5 pesen sea long main, royelti we nau stap long 2 pesen mas apim go long 5 pesen.
Mista Basil i tok MRA mas lukluk long 50 pesen bilong winmani mas go long papagraun,15 pesen go long provinsel gavman, 10 pesen go long ol komyuniti stap klostu long main. Mista Basil tok MRA mas lukluk long putim go insait long polisi na tok olgeta memba bilong palamen we i gat main mas sanap na tokotk strong long sapotim Kondra bil taim em i kam long palamen. Mista Basil i tok nau long Polisi Riviu miting, planti bikman bilong maining kamapani i mitim ol MRA miting komiti na toktok long praivet na dispela em i no inap helpim kantri. [WantokNiuspepa]
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn